# 1. Roma e o seu Imperio

# Proposta de reto

Un dos aspectos máis importante de Roma, do seu Imperio e da súa cultura, é a pervivencia de moitas das súas pezas claves ata os nosos días, sendo vitais para a cultura occidental actual. Fai anos, nunha película dos cómicos británicos Monty Python xa puxeran en liza a importancia da estadía da poboación romana por todo o Mediterráneo e as súas transformacións, resumida nunha pregunta: "Que fixeron os romanos por nós?"

Polo tanto, no noso REA e no noso reto valoraredes os logros e alcances da Cultura Romana e a súa pervivencia ata os nosos días, para o cal, deberedes buscar monumentos, obras, ensinanzas ou tradicións que podades rastrexar dende os nosos días ata o mundo romano. Para isto, debes seguir atento as nosas indicacións e revisar ben os contidos desta unidade para logo aplicalos no reto. Será importante que valores os grandes logros de Roma, pero tamén as súas eivas, como por exemplo o trato ás mulleres ou ás persoas estranxeiras (moitas delas escravas) que nos falan de que un imperio e unha cultura tan avanzada tamén pode ser moi cruenta coas súas xentes. De aí que teñamos que aplicar os obxectivos relacionados co trato ás mulleres e as persoas migrantes e traballadoras dos Obxectivos 2030 á hora de valorar este REA.

Seredes capaces de facelo? Imos aló!!!

## Lectura facilitada

Moitos elementos da nosa vida cotiá son herdanza directa de Roma.

No noso reto descubriredes moitos dos elementos que lle debemos a Roma:

- Idioma
- Dereito
- Monumentos

No noso reto descubriredes eivas de Roma vistas dende hoxe:

- A escravitude
- O papel da muller

Seredes capaces de facelo? Imos aló!!!

## Necesitas axuda?

O noso reto suporá que teñas que abordar diferentes cuestións á hora de valorar os aspectos do Imperio romano que aínda seguimos a usar na actualidade. Dende edificios, pontes ou aspectos da cultura e o dereito que son fundamentais no noso día a día. Para poder facer iso, debes coñecer como era e como funcionaba o Imperio romano. Aquí tes algunhas ideas para documentar a súa importancia:

| Debes coñecer a xeografía de Roma e os seus dominios así como as fases históricas da súa evolución política, para deste modo entender a importancia de Roma e o seu imperio na Historia e especialmente no pasado de Galicia e España.
| Valoraras tamén as bases do Imperio romano, tanto sociais como territoriais, centrándonos especialmente nas cidades como motor do cambio e da romanización, sobre todo no Mediterráneo Occidental. Valoraras ademais as voces das persoas oprimidas e desclasadas: pobres, escravitude, campesiñado e mulleres, amplamente explotadas polo imperio.
| Reflexionaras sobre o valor e a transcendencia da cultura e as relixións achegadas polo Imperio romano, principalmente os efectos da expansión do Latín e do Cristianismo, como base da nosa cultural pasada e presente.
| Por último, analizaras a arte romana e a súa expansión por Europa, forxadora da arte clásica e identificada como unha expresión artística superior. Reflexionaras sobre o seu legado histórico e a súa pervivencia ata o noso presente.

## Lectura facilitada

Roma foi unha das civilizacións máis importantes da historia.
O seu Imperio e a súa cultura deixaron moitas cousas que aínda existen hoxe.
Moitas delas son parte da nosa vida e da cultura occidental actual.

Hai anos, os cómicos británicos Monty Python fixeron unha película onde se facía unha pregunta moi famosa:

“Que fixeron os romanos por nós?”

Esa pregunta axúdanos a pensar en todo o que nos deixaron os romanos:

- monumentos
- obras de arte
- ensinanzas

costumes e tradicións
No noso proxecto (REA) e no reto, teremos que descubrir esas cousas.
Debemos buscar exemplos actuais que teñan a súa orixe en Roma.
Tamén debemos ler e comprender ben os contidos da unidade para poder aplicar o aprendido.

Non só é importante coñecer os logros de Roma,
senón tamén as súas eivas (os seus erros ou inxustizas).

Por exemplo:

- o trato ás mulleres, ou o trato ás persoas estranxeiras ou escravas.
  Así veremos que Roma foi unha cultura moi avanzada, pero tamén moi dura e inxusta con moitas persoas.

Por iso, cando fagamos o reto, debemos pensar tamén nos Obxectivos 2030,
especialmente nos que falan sobre:

- a igualdade entre mulleres e homes, o respecto ás persoas migrantes e traballadoras.
- O noso reto é grande, pero seguro que seremos capaces de conseguilo.

Imos aló!

## Audio

audio/mpeg

# Que ides a aprender neste reto?

Neste recurso aprenderás:

1. A organización política do estado romano e as formulacións estatais no mundo antigo: democracias, repúblicas, imperios e reinos.
2. As raíces clásicas da cultura occidental. A construción das identidades culturais, da idea de Europa, e do eurocentrismo, a través do pensamento e da arte.
3. O papel da relixión na organización social, a lexitimización do poder e a formación de identidades: politeísmo, monoteísmo e o xurdimento das grandes relixións.
4. Interpretación do territorio e da paisaxe. A cidade e o mundo rural ao longo da historia: polis, urbes, cidades, vilas e aldeas. A pegada humana e a protección do patrimonio ambiental, histórico, artístico e cultural.
5. España e Galicia no tempo e a súa conexión cos grandes procesos da historia da humanidade, neste caso durante a romanización. O legado histórico e o acervo cultural na formación das identidades colectivas.

## Lectura facilitada

Neste recurso aprenderás:

1. A organización política do estado romano.
2. As raíces clásicas da cultura occidental.
3. O papel da relixión na organización social.
4. Interpretación do territorio e da paisaxe.
5. España e Galicia no tempo e a súa conexión cos grandes procesos da romanización.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)